Sagt om Kjærlighet som medisin

Ingen skildrer skyggesidene i sjelslivet vårt slik Maja Thune gjør det, med sitt blikk og sitt varme hjerte. Historiene hun forteller fra «begge sider» i psykiatrien er så rørende at tårer triller under lesingen. Jeg håper at alle som jobber med sjele-arbeid, innenfor og utenfor psykiatri og terapi, vil lese denne diamanten av en bok – og at den kan inspirere til varige endringer i psykiatri og psykisk helse.

– Per Espen Stoknes, psykolog og forfatter

Kjærlighet som medisin er en av de viktigste bøkene jeg har lest om viktigheten av vår måte å møte pasientene på. Den bør bli pensum på alle helseutdanninger og særlig for dem som skal møte mennesker med psykiske utfordringer. Forfatteren har en unik erfaring både som pasient i det psykiske helsevernet og som miljøterapeut på det samme feltet gjennom de siste 20 år. Hun formidler disse erfaringene med varme og innsikt og gjør leseren klokere.

– Michael de Vibe, lege, fra etterordet

Maja Thunes bok er en hyllest til mennesker og kraften i helende relasjoner. Hennes historie viser at det finnes gode mennesker overalt, og at skillene mellom pasient, behandler og medmennesker viskes ut. Jeg skulle ønske psykisk helsevern ble gjennomsyret av Majas klokskap. Hennes budskap kan transformere feltet til noe radikalt bedre, der tvang og sløvende piller byttes ut med ekte kontakt. Og kjærlighet.

– Birgit Valla, psykologspesialist og forfatter

Maja Thunes bok Kjærlighet som medisin er ny og forfriskende, til tross for at den beskriver et godt opptrådt felt, nemlig erfaringer fra den psykiske helsetjenesten. Vi blir opplyst og klokere etter lesingen. Som professor vil jeg anbefale den til alle mine studenter på ulike utdanninger.

– Lars Lien, psykiater, leder i Norsk psykiatrisk forening

Er det én og bare én bok fra psykiatrien du skal lese i år, så er det denne. Den leder fram til en gjennomførbar modell for holdninger og menneskesyn som er nødvendige for en realistisk og human psykiatri. Hvis du tar boken til ditt hjerte, vil den gjøre deg til et bedre menneske – for deg selv og andre.

– Asbjørn Restan, psykiater, fra forordet

Du ga deg aldri, Maja. Med humor og driv blottlegger du din kronglete og tidvis mørklagte vei, og lyser opp så andre kan finne sitt hjerte og sin vei.

– Katinka Thorne Salvesen, psykologspesialist, Modum Bad Traumepoliklinikk, og forfatter

Som leser blir jeg berørt – av fortellingene om menneskene bak diagnosene, om lengselen etter kontakt og anerkjennelse, om viktigheten av å bli sett og tatt på alvor, om betydningen av tilstedeværelse, tillit og kjærlighet. Samfunnet trenger denne boken for å forstå at vi behøver en komplementær og ressursorientert tilnærming til pasienter. Det er umulig uten at psykiatrien er godt nok bemannet av mennesker med engasjement og medfølelse. Maja Thunes bok handler om å se lyset i mørket. Den er verdifull lesning for alle som er opptatt av menneskers indre liv, og inspirerende for den som vil forsterke sin egen tro på at vi ved å velge lyset kan virkeliggjøre drømmene våre.

– Jannicke Wiel, yogalærer, leder av Oslo Yoga, og forfatter

Maja skriver vakkert og fargerikt om et svært viktig tema. Tidvis får jeg gåsehud og blir rørt til tårer. Det er nært og ekte, og vi blir tatt med helt inn i det innerste som lesere. Boken handler om hvordan varme, hverdagsglimmer og kroppskontakt helbreder det fragmenterte. Det er en av de viktigste bøkene om psykiatri jeg har lest. Kjærlighet som medisin. Det er alt.

– Anneli Mjøen, traumeterapeut og forfatter

Maja Thune

Kjærlighet
som medisin

– om å bli sett i psykiatrien

Manuskript Forlag AS

Nils Collett Vogts vei 10

0766 Oslo

manuskript.no

Copyright © Manuskript Forlag AS, Oslo 2024

Omslagsdesign: Øystein Vidnes

Omslagsfoto: Mariell C. Schei

Tilrettelagt for ebok av eBokNorden as

ISBN 978-82-93818-40-3 (ePub)

ISBN 978-82-93818-30-4 (trykk)

Materialet i denne utgivelsen er omfattet av åndsverklovens bestemmelser.

Uten særskilt avtale med Manuskript Forlag AS er enhver eksemplarframstilling og tilgjengeliggjøring kun tillatt i den utstrekning det er hjemlet i loven eller gjennom avtale med Kopinor, interesseorganisasjonen for rettighetshavere til åndsverk. Utnyttelse i strid med lov eller avtale kan medføre erstatningsansvar eller inndragning, og kan straffes med bøter og fengsel.

Innhold

Forord av Helene Sandvig

Forord av Asbjørn Restan

Innledning

Sjokoladeplater og påskekyllinger

Sytten år og sammenbrudd

Schizofreni og vaffelpsykiatri

Ny merkelapp

Verdensdagene på post 2a

Møtet med Marianne og Jan-Bendix

Birgitta og Linda

Dagene som glemmer

Møtet med Synnøve

En rosa kommode

Møtet med Minken

Ny avdeling

Takknemlighet

Om smerten

Fra skjerma til første klasse

Hjertet ute av rytme

Sung Phi

Møtet med Bitten

Silvia

Veronika

Yogareisen

Behandlerdrømmen

Maria

Vicky

Amygdala

Pusten

Laila

De trygge pleierne

Ny utredning

Cecilia

Friskhuset

Vilma

Reidar

Kåre Willy

Agnes

Alice

Psykiateren Jan

Cato

Skjerming

Jonny

Belter

En dose kjærlighet

Møtet med Reiulf

Etterord av Michael de Vibe

Takk

Forord av Helene Sandvig

Som journalist brenner jeg for gode menneskemøter, men jeg vet at ingen ting skjer hvis jeg ikke vinner den andres tillit. Uten tillit er jeg ingen ting. Å få skrive forordet i Maja Thunes bok føles derfor som en hyllest til den kraften og det potensialet som ligger i møte med et annet menneske. Maja vet hva som skal til. Det skildrer hun intenst, fargerikt og levende når hun tar oss med bak lukkede dører fra den tiden hun var alvorlig psykisk syk. Hun var i slutten av tenåra, og følelsene hadde løpt løpsk.

Men Maja gir oss enda et perspektiv. For etter at hun var inn og ut av psykiatrien i nesten ti år, utdannet hun seg til terapeut. Nå jobber hun som behandler i det samme systemet. To perspektiver som flettet sammen gir leseren innsikt i verdifulle livserfaringer, kunnskap om hva kroppsbevissthet og pust kan gjøre i møte med utrygghet, og et deilig håp om at det er mulig å bli frisk og leve godt selv om du har vært i det mørkeste mørke. Boka er et knallsterkt vitnesbyrd om at medfølelse, tid, omsorg og tilstedeværelse i møte med andre har helende kraft. For meg er Maja en frontkjemper for disse verdiene.

Hvem er du i møte med andre? Det spørsmålet tror jeg du kommer til å stille deg flere ganger mens du leser.

Det er sterkt å få innblikk i hvor redd, forvirra og sårbar Maja var i møte med en lukket og steril verden med skumle diagnoser. Jeg fornemmer lukta av hvite sykehuskorridorer, plastblomster og piller, og kjenner det i magen når jeg ser for meg hvordan tunge medisiner kan forvandle kropper til subbende sandsekker, få huden til å klø og tunga til å leve sitt eget liv. Men midt oppi dette fremmede får jeg også trygghet i hva menneskene hun har møtt, ansatte og medpasienter, har betydd og gjort med henne. Trøsten, samholdet og latteren Maja fant med medpasienter som Reiulf, Laila og Petter’n, fikk meg til både å grine og le, men mest av alt ble jeg dypt rørt. For meg er disse skildringene poesi og menneskelighet opphøyd i mente.

Alle som har vært innom sykehus som pasient eller pårørende, vil kjenne igjen Majas beskrivelser av englene i hvitt. Ansatte du aldri glemmer fordi de møtte deg med varme og så deg som et helt menneske og ikke bare diagnosen. Jeg heier på doktor Asbjørn, som ga Maja troen på at hun kan skrive, og at det finnes et liv utenfor «murene». Mor Åse, som oser av trygghet, og som jeg gjerne skulle lagt meg i fanget til selv; Bitten, som aldri gikk fordi hun tåler andres smerte. Pleierne som lærte deg om pustens roende kraft, og hva det betyr å kjenne beina under seg. De som møter deg åpent, nysgjerrig og trygt. De som ikke glemmer å stille spørsmålet: Hva trenger du nå? Alle dere inspirerer så blodet mitt bruser.

Ikke la deg lure av tittelen Kjærlighet som medisin, for dette er ikke en bok om naiv tro på kjærlighet og forakt for piller i møte med alvorlig syke pasienter. Før jeg visste bedre, lurte jeg også litt, men sånn er det ikke. Maja står ikke for et enten- eller. Det kommer klart fram, og det liker jeg.

Dårlig tid er en forbannelse i møte med et annet menneske. I en tid da sengeplasser i psykiatrien kuttes og maset om effektivitet er som hakket i plata, trenger vi Majas erfaringer og fortellinger mer enn noen gang. Sannheten er at det ikke finnes superpiller eller systemer som kan gjøre oss friske alene. Vi trenger hverandre, vi trenger å bli sett og høre til. Maja har rett. Vi trenger mer kjærlighet som medisin!

Helene Sandvig, NRK-programleder i «Helene sjekker inn» og forfatter

Forord av Asbjørn Restan

Boken du holder i hendene, er noe av det vareste og sarteste jeg noensinne har lest. Den er samtidig en nådeløst ærlig, selvutleverende og uhøytidelig beretning om Maja Thunes egen vei gjennom psykiatrien. For meg, som har levd med og arbeidet innenfor psykisk helsevern i over 50 år, er boken et uttrykk for menneskets iboende styrke, skjønnhet, håp og mening med tilværelsen. Det er mitt håp at dine opplevelser vil bli tilsvarende og gjøre deg bedre i stand til å se deg selv i andre og andre i deg selv.

Maja Thune har levd med psykiatrien fra tidlige tenår. Dette har hun gjort i forskjellige roller, som pasient, feilplassert pasient, som miljøterapeut på gulvet og som psykoterapeut. Hun belyser dette i skildringer av seg selv og møter med innlagte og ansatte. Er det én og bare én bok fra psykiatrien du skal lese i år, så er det denne. Den leder fram til en gjennomførbar modell for holdninger og menneskesyn som er nødvendige for en realistisk og human psykiatri. Hvis du tar boken til ditt hjerte, vil den gjøre deg til et bedre menneske – for deg selv og andre.

Asbjørn Restan, psykiater